**СЛУЖБЕНИ ЛИСТ**

**ГРАДА ПРОКУПЉА**

|  |  |  |
| --- | --- | --- |
| **ГОДИНА XIV**  **Број 3** | **Прокупље**  **8. Фебруар**  **2022.** | **Лист излази према потреби**  Годишња претплата: 1.000 дин.  Цена овог броја износи: 40 дин.  Рок за рекламацију: 10 дана |

1

На основу члана 69 став 1 тачка 2 и члана 70 став 1 Закона о енергетској ефикасности и рационалној употреби енергије („Службени гласник РС“ бр. 40/2021), члана 63 став 1 тачка 27 Статута града Прокупља („Службени лист општине Прокупље“ бр. 15/2018) и Уредбе о утврђивању Програма финансирања активности и мера унапређења енергетске ефикасности у 2022. години („Службени гласник РС“ бр. 10/22), Градско веће града Прокупља, на седници одржаној дана 08.02.2022. године, донело је

**ОДЛУКУ**

**О ФИНАНСИЈСКОЈ ПОДРШЦИ ДОМАЋИНСТВИМА И СТАМБЕНИМ ЗАЈЕДНИЦАМА У ПРОЦЕСУ ЕНЕРГЕТСКЕ ТРАНЗИЦИЈЕ**

Члан 1

Одлуком о финансијској подршци домаћинствима и стамбеним заједницама у процесу енергетске транзиције уређује се финансијска подршка домаћинствима и стамбеним заједницама у 2022. години, у циљу унапређења процеса енергетске транзиције на територији града Прокупља.

Члан 2

Енергетска транзиција је процес преласка са система у коме се доминантно користе конвенционални (необновљиви) извори енергије на систем заснован на коришћењу обновљивих извора енергије, која подразумева и увођење мера за уштеду енергије и њено ефикасно коришћење.

Кључни елементи енергетске транзиције су: примена мера енергетске ефикасности, коришћење обновљивих извора енергије и заштита животне средине, као и смањење утицаја на климатске промене.

Члан 3

Мере унапређења енергетске ефикасности су:

1. унапређење термичког омотача путем:

* замене спољних прозора и врата и других транспарентних елемената термичког омотача;
* постављања термичке изолације зидова, таваница изнад отворених пролаза, зидова, подова на тлу и осталих делова термичког омотача према негрејаном простору;
* постављања термичке изолације испод кровног покривача;

1. унапређење термотехничких система зграде путем замене система или дела система ефикаснијим системом путем:

* замене постојећег грејача простора (котао или пећ) ефикаснијим;
* замене постојеће или уградња нове цевне мреже, грејних тела – радијатора и пратећег прибора;
* уградње топлотних пумпи (грејач простора или комбиновани грејач);
* уградње електронски регулисаних циркулационих пумпи;
* опремањем система грејања са уређајима за регулацију и мерење предате количине топлоте објекту (калориметри, делитељи топлоте, баланс вентили);

1. уградње соларних колектора у инсталацију за централну припрему потрошне топле воде;
2. уградње соларних панела и пратеће инсталације за производњу електричне енергије за сопствене потребе, уградње двосмерног мерног уређаја за мерење предате и примљене електричне енергије и израде неопходне техничке документације и извештаја извођача радова на уградњи соларних панела и пратеће инсталације за производњу електричне енергије који су у складу са законом неопходни приликом прикључења на дистрибутивни систем.

Члан 4

Град Прокупље ће у 2022. години кроз мере унапређења енергетске ефикасности у процесу енергетске транзиције суфинансирати део трошкова на унапређењу енергетске ефикасности у домаћинствима и стамбеним заједницама са територије града Прокупља и то на начин да се 90% укупне висине средстава опредељених у буџету за ову намену намењује за власнике породичних кућа и станова, а 10% за стамбене заједнице.

Удео у финансирању појединачних пројеката енергетске санације стамбених зграда, породичних кућа и станова од стране грађана је 50%, а субвенционисани део средстава подстицаја од 50% покривају град Прокупље са уделом од 25% и Министарство рударства и енергетике са уделом од 25%.

Конкретне мере које ће град Прокупље суфинансирати, корисници субвенција, учесници у процесу, поступак јавног оглашавања, општи и посебни услови, критеријуми за оцену поднетих пријава, транспарентност поступка, праћење реализације мера, извештавање и сл., дефинисаће се Правилником о суфинансирању мера енергетске транзиције који доноси Градско веће града Прокупља за текућу годину.

Члан 5

За реализацију финансијске подршке домаћинствима и стамбеним заједницама обезбеђена су средства у буџету града Прокупља за 2022. годину.

Укупан износ средстава у 2022. години за унапређење енергетске ефикасности домаћинстава и стамбених заједница са територије града Прокупља износи 15.000.000,00 динара са ПДВ-ом.

Средства су обезбеђена у Одлуци о буџету града Прокупља за 2022. годину („Службени лист града Прокупља“ бр. 42/2021) у оквиру раздела 5, Градска управа, функција 130 – Опште услуге локалне самоуправе; програм 0602; шифра програмске активности 0001: Функционисање локалне самоуправе и градских општина; позиција 55; економска класификација 454100 – Текуће субвенције приватним предузећима.

Расподела средстава биће извршена у складу са Правилником о суфинансирању мера енергетске транзиције, који доноси Градско веће града Прокупља.

Комисија за преглед и оцену поднетих захтева за суфинансирање мера енергетске транзиције, може извршити пренос средстава са једне мере на другу у случају да се за одређену меру не пријави довољан број корисника.

Члан 6

Активности ће се спроводити на стамбеним објектима у власништву физичких лица.

Активности ће спроводити привредни субјекти који испуњавају за то законом прописане услове.

Физичка лица и привредни субјекти из ставова 1 и 2 овог члана, биће одабрани на јавном конкурсу.

Члан 7

О реализацији ове одлуке стараће се енергетски менаџер града Прокупља.

Члан 8

Ова Одлука ступа на снагу наредног дана од дана објављивања у „Службеном листу града Прокупља“.

Број: 06-11/2022-02 ПРЕДСЕДНИК

У Прокупљу, 08.02.2022. године ГРАДСКОГ ВЕЋА

ГРАДСКО ВЕЋЕ ГРАДА ПРОКУПЉА Милан Аранђеловић с.р.

***С а д р ж а ј***

***1.Одлука о финансијској подршци домаћинствима и стамбеним заједницама у процесу енергетске транзиције.....................................................................................................................................1-3***



Издавач**:** *Скупштина Грaда Прокупља*

**Лист уредио:** *Ивана Обрадовић*

**Главни и одговорни уредник:** *Секретар Скупштине Града*

*Прокупља Александра Вукићевић*